Minst 20 mindreårige tatt etter opprør på asylmottak

Asylsøkere kastet stein mot politiet. Politiet i Vestoppland måtte be om forsterkninger for å løse situasjonen.

Politiet hadde utstyrt seg med hjelmer og skuddsikre vester da de gikk til aksjon og pågrep flere mindreårige asylsøkere som hadde barrikadert seg på asylmottaket. Paal Audestad

Paal Audestad

Eivind Nicolai Lauritsen

Ntb

6. aug. 2015 14:01 Sist oppdatert 6. august 2015

Store politistyrker har slått ned opprøret på et asylmottak på Lunner i Oppland. Minst 20 beboere er pågrepet.

Politiet hadde utstyrt seg med hjelmer og skuddsikre vester, selv om de sa de ikke hadde noen grunn til å til å tro at noen på mottaket for enslige mindreårige var bevæpnet.

Vestoppland politidistrikt ba om om bistand fra Nordre Buskerud, Romerike og Oslo politidistrikt for å løse situasjonen.

Aftenpostens reporter på stedet meldte tidligere i dag om at det sitter en gruppe mennesker utenfor bygningen, i håndjern.

Det er meldt om betydelige materielle skader etter at beboeren forskanset seg i en gymsal og kastet stein mot politiet. En politimann som ble truffet måtte få legebehandling for en skade i hånden, opplyser operasjonsleder Pål Erik Teigen i Vestoppland politidistrikt.

— Har fått kontroll

– Vi har rykket inn og fått kontroll på stedet, nå prøver vi å registrere hvem som var mest aktive i stenkastingen, sier Pål Erik Teigen, leder hos operasjonssentralen i Vestoppland, til Aftenposten.

Han sier at den eneste som er skadet i aksjonen er en politimann som er kjørt til legevakten med en rift i hånden.

De pågrepne var alle beboere på mottaket for mindreårige asylsøkere, og er i 16-17-årsalderen.

– De som har kastet stein er mindreårige, så vi kan ikke ta dem i arresten. Men dette blir nok bøtelagt, sier Teigen.

– Har forskanset seg i sympati

De mindreårige asylsøkerne barrikaderte seg for å støtte en ung mann (17) som skulle omplasseres fra mottaket.

Personen som skulle omplasseres ble hentet ut av politiet rundt klokken 14, ifølge avisen Hadeland.

De opprinnelig åtte tjenestemennene som rykket ut fra Vestoppland politidistrikt klarte ikke få kontroll. Det fikk politiet først da betydelige forsterkninger ble satt inn og den aktuelle beboeren var fjernet fra stedet.

Hærverk på politibiler

Det ble gjort hærverk på bygninger og på politibilene da det sto på som verst. Det er derfor grunn til å anta at skadeomfanget er stort, ifølge operasjonslederen.

– Det er en god del knuste ruter, både på husene og på bilene våre, sier han.

Det var ikke kommet meldinger om andre personskader, men en ambulanse er på stedet i tilfelle det skulle være behov for helsehjelp.

Ytterligere fem personer skal være fraktet fra stedet og skal plasseres på andre mottak for å bryte opp grupperingen som anførte i opprøret, ifølge Hadeland.

Mottaket på Lundby åpnet i oktober 2013 og er for mindreårige asylsøkere.